מייקל הורדרן

סר מייקל מארי הורדרן CBE (באנגלית: Michael Murray Hordern; ‏3 באוקטובר 1911 - 2 במאי 1995) היה שחקן אנגלי. הורדרן נולד בפופלרס, ברקהמסטד שבמחוז הרטפורדשייר. בנם של מרגרט אמילי (מארי) וקפטן אדוארד ג'וזף קלברלי הורדרן. הוא למד ב-"וינדלשם האוס סקול" וב"ברייטון קולג'", שם למד גם אחיו הבכור פיטר. הוא שיחק בבית הספר ואחר כך הופיע כשחקן חובב בתיאטרון "St Pancras People's". לפני שפנה לקריירת משחק עבד הורדרן כמורה וכסוכן מכירות. הופעת הבכורה המקצועית שלו על במת התיאטרון הייתה ב-1937 ב-"People's Palace" שבאיסט אנד בלונדון, בתפקיד משנה במחזה "אותלו". בהמשך אותה שנה הצטרף ללהקת תיאטרון רפרטוארית "Little Theatre" בבריסטול. שם הכיר את אשתו לעתיד השחקנית גרייס אוולין מורטימר. הורדרן גויס לצי המלכותי הבריטי ושירת בספינה "HMS Illustrious" (אנ'). ב-1942 השתתף ב"מבצע שריון מגן" (הקרב על מדגסקר). הוא גם כיהן בדרגת לוטננט במשרד הלורד הימי הראשון (First Sea Lord). בהופעותיו על הבמה עם הלהקה השייקספירית המלכותית, בתיאטרון אולד ויק ובתיאטראות הווסט אנד הפגין את קולו הייחודי במגוון רחב של תפקידים. הוא שיחק בתפקידים שייקספיריים כמו ז'אק ב"כטוב בעיניכם", קסיוס במחזה "יוליוס קיסר", פולוניוס ב"המלט" ומלווליו במחזה "הלילה השנים עשר". בנוסף הופיע הורדרן במחזות מאת סטרינדברג, צ'כוב, איבסן, פינרו (אנ'), פינטר, דירנמאט, אדוארד אלבי, אלן אייקבורן, דייוויד מרסר וטום סטופארד. ב-1970 שיחק בתפקיד הראשי במחזה "המלך ליר" בבימויו של ג'ונתן מילר בנוטינגהאם פלייהאוס. הוא שיחק באותו תפקיד פעמיים נוספות, הראשונה ב-1975 והשנייה ב-1982 בסדרת הטלוויזיה של ה-BBC של מחזות שייקספיריים. ב-1978 חזר לסטרטפורד להופיע בתפקיד פרוספרו במחזה "הסערה". גם תפקיד זה גילם בסדרה השייקספירית של ה-BBC בשנת 1980. בקולנוע שיחק ביותר מ-160 סרטים לרוב בתפקידי אופי. בין הסרטים בהם השתתף היו "דרכון לפימליקו" (1949), "סקרוג'" (1951, בתפקיד ג'ייקוב מארלי), "The Heart of the Matter" ו-"Grand National Night" (מ-1953), "The Spanish Gardener" (מ-1956), "ס. ס. ביסמרק" (1960), "אל סיד" (1961), "קלאופטרה" (1963), "אנשים חשובים ביותר" (1963), "המרגל שחזר מן הכפור" (1965), "ג'ינגיס חאן" (1965), "חרטום" (1966), "דבר מצחיק קרה לי בדרך לפורום" (1966), "אילוף הסוררת" (1967), "הנשרים פשטו עם שחר" (1969), "אן של אלף הימים" (1969), "England Made Me" ו"עליזה בארץ הפלאות" (1972), "ג'אגרנאוט" (1974), "The Slipper and the Rose", "שוגון" (1980) ו"גנדי" (1982). ב-1968 הופיע הורדרן בתפקיד ראשי בעיבוד של ג'ונתן מילר לספר "Whistle and I'll Come to You" מאת מ. ר. ג'יימס (אנ'). שנים אחדות אחר כך הקליט 19 סיפורים בנושאים על טבעיים מאת מ. ר. ג'יימס שיצאו באוסף קלטות אודיו בחברת "ארגו רקורדס". ב-1986 שיחק בסדרת הטלוויזיה "Paradise Postponed". ב-1992 הקליט את הסיפור "Rumpole on Trial" מסדרת ספרי "רמפול" מאת ג'ון מורטימר. מורטימר רצה שהורדרן יגלם את דמותו של רמפול בסדרת הטלוויזיה משנת 1974, אבל הורדרן לא היה זמין וליאו מק'קרן קיבל את התפקיד. הורדרן עסק גם בקריינות ובדיבוב. הוא היה המספר בסדרת הטלוויזיה "פדינגטון" של חברת FilmFair Productions, ודיבב בסדרה "הרוח בערבי הנחל" משנות השמונים. הוא היה הקריין בסרטו של סטנלי קובריק "בארי לינדון" וב-1978 דיבב את פרית' בסרט האנימציה של מרטין רוזן, עיבוד ל"גבעת ווטרשיפ" מאת ריצ'רד אדמס. ברדיו שיחק בתפקיד גנדלף בעיבוד של רדיו ה-BBC ל"שר הטבעות" מאת טולקין (1981); הוא גילם את הקוסם מרלין בעיבוד של "החרב באבן" מאת ט. ה. וייט (אנ'); וכן הופיע בתפקיד ג'יבס בסדרות רדיו משנות השבעים והשמונים על פי ספריו של פ. ג. וודהאוס. ב-1981 הקליט גרסה מקוצרת של "דברי ימי נרניה" מאת ק.ס. לואיס והיה המספר בכמה תסכיתי רדיו על פי סדרת הרומנים "האח קדפאל" של אליס פיטרס (אנ'). בטלוויזיה שיחק הורדרן ב-1971 בקומדיה "טרטיף" במסגרת סדרת "מחזה החודש" של ה-BBC, וב-1980 גילם את פרופסור מרווין בעיבוד לרומן "The History Man". הופעתו האחרונה בטלוויזיה הייתה במיני-סדרה "מידלמארץ'" עיבוד משנת 1994 של ה-BBC לרומן באותו שם מאת ג'ורג' אליוט. ב-1943 התחתן הורדרן עם השחקנית גרייס אוולין מורטימר והשניים היו נשואים עד למותה ב-1986. לבני הזוג נולדה בת אחת, ג'ואנה. ב-1956 קנה הורדרן בית בבאגנור קרוב לעיר ניוברי שבמחוז ברקשייר, ובילה שם את שנותיו האחרונות. ב-1972 הוענק להורדרן תואר מפקד מסדר האימפריה הבריטית (CBE) וב-1983 הוענק לו תואר אבירות. הורדרן נפטר במאי 1995 ממחלת כליות. זמן קצר לפני מותו קראו חדר על שמו ב"ברייטון קולג'" והוצב שם פסל ברונזה שלו. Robin Armstrong, The Painted Stream, Dent, 1985, ISBN 0-460-04702-7 (foreword by Hordern) מדיה וקבצים בנושא מייקל הורדרן בוויקישיתוף מייקל הורדרן, במסד הנתונים הקולנועיים IMDb (באנגלית) מייקל הורדרן, באתר AllMovie (באנגלית) מייקל הורדרן, באתר Rotten Tomatoes (באנגלית) מייקל הורדרן, במסד הנתונים הקולנועיים KinoPoisk (ברוסית) מייקל הורדרן, באתר Last.fm (באנגלית) מייקל הורדרן, באתר AllMusic (באנגלית) מייקל הורדרן, באתר MusicBrainz (באנגלית) מייקל הורדרן, באתר Discogs (באנגלית) מייקל הורדרן, באתר "Find a Grave" (באנגלית) מייקל הורדרן במסד הנתונים IBDB (באנגלית) הספד ב-Daily Telegraph Actor's Compendium Hordern, Michael (1993). "Life at the Poplars". A World Elsewhere: the Autobiography of Sir Michael Hordern. Michael O'Mara. p. 4. ISBN 978-1-85479-188-7. Sir Michael Hordern from The Daily Telegraph, 4 May 1995, retrieved 21 January 2015